Bokke sal kwarteindstryd op húl manier wil speelRG Snyman op die oorlogspad vir Suid-Afrika teen Namibië. Die Bokke het ’n sterk pak voorspelers vir hul uitspeelwedstryd teen Japan gekies. (Foto: Springbokke Twitter) Probeer maar om die Japannese Ferrari’s, hul ongelooflike passie, hul kanniedood-houding, seepgladde hantering en duisende ondersteuners mis te kyk; dit is alles bysake. Vergeet ook van wêreldrugby se euforie oor Japan – die Rugbydawid wat meer as een Goliat laat struikel het – óf die feit dat Jamie Joseph se span nou sewende op die wêreldranglys is. Goeiste, kyk ook die feit mis dat van hul spelers selfs die liriek van “Loslappie” sal verstaan … Want al wat Sondag gaan saak maak, is hoe die Bokke speel. En ’n veglustige Rassie Erasmus het immers gesê die Springbokke sal hulle nie deur Japan laat voorskryf nie. “Ons wil teen ’n tempo speel waarmee óns gemaklik is, en nie Japan nie,” het Erasmus by ’n mediakonferensie gesê. Kom ons wees eerlik: Japan se resep om teen ’n hoë tempo te speel – op aanval asook op verdediging – wérk. Voeg daarby hul ongelooflike balvaardighede-bestanddeel en jy sit met ’n brousel waarop ’n topsjef trots sal wees. Maar die Bokke gaan speel soos wat die Bokke speel: hulle gaan die rolmaalbeweging waarskynlik ten volle benut, terwyl hulle ook sterk sal wil skrum. Erasmus het juis ’n sterk en ervare pak voorspelers vir die naweek se kwarteindstryd gekies, met ses verdere voorspelers op die plaasvervangersbank. Moet egter nie dink dat hulle die Japannese net pleinweg sal wil stoomroller nie. Aikôna, Erasmus is ’n uitgeslape kalant. “Wat Japan baie goed in ’n wedstryd doen, is om kringe om moeë voorspelers te hardloop – veral laat in die eerste helfte, asook in die tweede helfte. Ons het gedink as ons gereeld vars voorspelers opstuur, sal ons hulle nie die nodige ruimte gee om dit te doen nie. “Ons is ook baie gelukkig dat ons ’n groep veelsydige spelers het wat basies enige rol in die span kan vertolk.” Die Japannese sprokie was ’n goeie verhaal, maar elke goeie storie moet ook die een of ander tyd tot ’n einde kom. En Erasmus-hulle hoop dat hulle Sondag die laaste hoofstuk in Japan se Wêreldbeker-storie sal skryf. Dít is nie Brighton nie. Hopelik. Springbokke: Willie le Roux (heelagter), Cheslin Kolbe (regtervleuel), Lukhanyo Am (buitesenter), Damian de Allende (binnesenter), Makazole Mapimpi (linkervleuel), Handré Pollard (losskakel), Faf de Klerk (skrumskakel), Duane Vermeulen (agtsteman), Pieter-Steph du Toit (flank), Siya Kolisi (flank en kaptein), Lood de Jager (slot), Eben Etzebeth (slot), Frans Malherbe (stut), Bongi Mbonambi (haker), Beast Mtawarira (stut). Plaasvervangers: Malcolm Marx, Steven Kitshoff, Vincent Koch, RG Snyman, Franco Mostert, Francois Louw, Herschel Jantjies en Frans Steyn.